

REPUBLIKA HRVATSKA

VARAŽDINSKA ŽUPANIJA

OPĆINA KLENOVNIK

**OPĆINSKO VIJEĆE**

KLASA: 410-01/23-01/3

URBROJ: 2186-15-23-03-01 **-NACRT ODLUKE-**

Klenovnik, \_\_\_\_\_\_\_\_\_\_ 2023.

Na temelju članka 20. i čl. 42. Zakona o lokalnim porezima ( „Narodne novine“ broj 115/16,101/17 i 114/22 I 114/23) te članka 28. Statuta Općine Klenovnik ( „Službeni vjesnik Varaždinske županije“ broj 22/21), Općinsko vijeće Općine Klenovnik na \_\_\_\_\_\_. sjednici održanoj dana \_\_\_\_\_\_\_\_ 2023. godine donosi,

**ODLUKU**

**o porezima Općine Klenovnik**

**I. TEMELJNA ODREDBA**

**Članak 1.**

Ovom se Odlukom utvrđuju vrste poreza koji pripadaju Općini Klenovnik, visina stope poreza na potrošnju, visina porezna na kuće za odmor te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTE POREZA**

**Članak 2.**

Općinski porezi jesu:

1. Porez na potrošnju
2. Porez na kuće za odmor

**III. POREZ NA POTROŠNJU**

**Članak 3.**

Stopa poreza na potrošnju iznosi 3% .

**Članak 4.**

Poslove u vezi s utvrđivanjem i naplatom poreza na potrošnju obavlja Ministarstvo financija, nadležna ispostava Porezna uprava, Ispostava Ivanec.

**IV. POREZ NA KUĆE ZA ODMOR**

**Članak 5.**

Porez na kuće za odmor na području Općine Klenovnik plaća se u visini od 1,33 eura/m2 korisne površine kuće za odmor.

**Članak 6.**

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava, Ispostava Ivanec.

**V. DAVANJE OVLASTI FINA-i**

**Članak 7.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno plaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**VI. PRIJELAZNE I ZAVRŠNE ODREDBE**

**Članak 8.**

Postupci utvrđivanja poreza započeti po odredbama Odluke o općinskim porezima Općine Klenovnik („Narodne novine“ broj 69/2023, i „Službeni vjesnik Varaždinske županije", broj 50/23. ), koji nisu dovršeni do stupanja na snagu ove Odluke, dovršiti će se prema odredbama Odluke o općinskim porezima Općine Klenovnik(„Narodne novine“ broj 69/2023 i „Službeni vjesnik Varaždinske županije", broj 50/23. ).

**Članak 9.**

Stupanjem na snagu ove Odluke, prestaje važiti Odluka o općinskim porezima Općine Klenovnik („Narodne novine“ broj 69/2023, i „Službeni vjesnik Varaždinske županije", broj 50/23. ).

**Članak 10.**

Ova Odluka objaviti će se u „Službenom vjesniku Varaždinske županije“, a stupa na snagu 1. siječnja 2024. godine.

**PREDSJEDNICA OPĆINSKOG VIJEĆA**

Sanja Kolenko

**OBRAZLOŽENJE**

**Nacrta prijedloga Odluke o porezima Općine Klenovnik**

Na temelju odredbi članka 20. dosadašnjeg Zakona o lokalnim porezima („Narodne novine“ broj 115/16, 101/17 i 114/22), bilo je propisano da jedinice lokalne samouprave (gradovi i općine) mogu uvesti slijedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina. Pritom, temeljem odredbe članka 42. navedenog Zakona predstavničko tijelo jedinice lokalne samouprave svojom odlukom utvrđuje visinu i nadležno tijelo naplate „lokalnih“ poreza.

Sukladno tome, Općinsko vijeće Općine Klenovnik donijelo je Odluka o općinskim porezima Općine Klenovnik („Narodne novine“ broj 69/2023, i „Službeni vjesnik Varaždinske županije“ broj 50/23) – u daljnjem tekstu: Odluka o općinskim porezima Općine Klenovnik, kojom su utvrđeni općinski porezi te stopa i visina poreza koji pripadaju Općini Klenovnik, sukladno do sada važećim propisima.

Navedenom Odlukom o općinskim porezima Općine Klenovnik propisano je da Općini Klenovnik (u daljnjem tekstu: Općina) pripadaju slijedeći porezi:

* prirez porezu na dohodak po stopi od 7% (maksimalna zakonska stopa je 10%),
* porez na potrošnju po stopi od 3% (maksimalna zakonska stopa je 3%),
* porez na kuće za odmor u visini od 1,33 EUR po kvadratnom metru
* porez na korištenje javnih površina čiji je iznos propisan ovisno o namjeni korištenja javne površine.

Kako bi se omogućilo povećanje fiskalne autonomije jedinica lokalne samouprave u poreznim prihodima i smanjila ovisnost gradova i općina o prijenosima sredstava od države, Hrvatski sabor je dana 28. rujna 2023. godine donio Zakon o izmjenama i dopuni Zakona o lokalnim porezima („Narodne novine“ broj 114/23) te Zakon o izmjenama i dopunama Zakona o porezu na dohodak („Narodne novine“ broj 114/23).

S obzirom na to da su se porez na dohodak i prirez porezu na dohodak, na temelju dosadašnjih zakonskih odredbi u pravilu utvrđivali i plaćali istovremeno, kako bi se porezni sustav pojednostavio na način da se ova dva javna davanja, koja se ubiru zajedno, ujedine u jedno davanje, navedenim Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi, bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od iduće godine.

Budući da je navedenim zakonskim izmjenama, pored ostalog, ukinut prirez porezu na dohodak, sukladno odredbama članka 11. stavaka 1. i 2. Zakona o izmjenama i dopuni Zakona o lokalnim porezima Općina Klenovnik je, kao jedinica lokalne samouprave, dužna do 15. prosinca 2023. godine važeću Odluku o općinskim porezima Općine Klenovnik na odgovarajući način uskladiti s navedenim zakonskim izmjenama, odnosno iz iste brisati dosadašnje odredbe o prirezu porezu na dohodak, s početkom važenja od 1. siječnja 2024. godine. Ovo usklađenje moguće je provesti izmjenom važeće Odluke ili donošenjem nove odluke, pri čemu dosadašnja odnosno još uvijek važeća Odluka o općinskim porezima Općine Klenovnik ostaje na snazi do 31. prosinca 2023. godine.

Predloženom novom Odlukom o porezima Općine Klenovnik, stopa poreza na potrošnju ne mijenja se i dalje ostaje 3%.

Također, predloženom novom Odlukom o porezima Općine Klenovnik visina poreza na kuće za odmor ne mijenja se i dalje ostaje 1,33 EURA po kvadratnom metru korisne površine kuće za odmor.

Novom Odlukom o porezima Općine Klenovnik, više se ne propisuje naplata poreza na korištenje javnih površina, koja je dosadašnjom Odlukom o općinskim porezima Općine Klenovnik bila propisana.

Budući da se novom Odlukom o porezima Općine Klenovnik više ne mogu propisivati pojedinačna oslobađanja od poreza, a kako navedeni porez nema značajan učinak na prihode proračuna Općine Klenovnik, novom Odlukom više se ne propisuje porez na korištenje javnih površina, već će se privremeno korištenje javnih površina na području Općine Klenovnik nadalje rješavati sukladno Odluci o komunalnom redu na području Općine Klenovnik.

Obzirom na sve navedeno, predlaže se donošenje nove Odluke o porezima Općine Klenovnik, kojom bi se obuhvatile sve relevantne izmjene i dopune propisa, a ista bi stupila na snagu s 1. siječnja 2024.